En nordjysk mand er fredag død under træning på en racerbane i nærheden af Magdeburg i Tyskland.

En 61-årig dansk motorkører har mistet livet under træning på en racerbane i nærheden af Magdeburg i Tyskland. En tysk motorcyklist mistede også livet ved ulykken, oplyser radiostationen Mitteldeutscher Rundfunks netavis, www.mdr.de . Ulykken skete fredag på Motorsportsarenaen Oschersleben i delstaten Sachsen-Anhalt. Den døde er følge ekstrabladet.dk en mand fra Nordjylland, der var taget til den midttyske by for at træne på sin motorcykel. Politiet i politikredsen Börde i Haldensleben oplyser, at ulykken skete, da den danske motorkører under et træningsløb sænkede hastigheden. Føreren af motorcyklen bag ham, en 51-årig tysk mand, kunne ikke nå at bremse og kørte ind i danskeren. Begge mænd døde på stedet, oplyser politiet til netavisen. En tredje motorkører nåede at vige uden om de forulykkede maskiner, men styrtede og blev lettere såret. De tre mænd var deltagere i et privat køretræningskursus, hvor motorcyklister, der er interesserede i motorsport, af trænere undervises i køreteknik.